  Виталий Пронин «Удмурт Кенешлэн» исполкомез юнматӥз 2017-тӥ ар понна Кузебай Герд нимо премилэсь лауреатъёссэ. Кузебай Герд нимо премиез басьтӥзы Надежда Пахомова но Вениамин ИвшинТодады вайытом: туэ дунъясь комиссилы 5 кандидатураос пӧлысь устооссэ быръёно луиз. Семён Виноградов, Валериан Никитин, Вениамин Ившин, Надежда Пахомова, Вавожысь крезьчиослэн «Ошмесо шаер» дуэтсы - ваньзы ик бадӟым уж нуо удмуртлыкез, удмурт культураез азинтон удысын.Споръяськемзы бере огкылэ вуизы: 2017-тӥ ар понна Кузебай Герд нимо премиез сётоно Кияса ёросысь Надежда Пахомовалы но «Удмуртия» издательстволэн азьвыл редакторезлы Вениамин Ившинлы. Н. Пахомова.Надежда Викторовна Пахомова культура удысын 22 ар тыршемын. 2001-тӥ арысен кутскыса, Надежда Викторовна быгатыса кивалтэ «Инвожо» фольклор ансамблен. Отын 3 поколение кырӟа. Ансамбль калык пӧлысь кырӟанъёсты, эктонъёсты но шудонъёсты бича. Озьы коллективлэн репертуарез ялан узырме. «Инвожо» уно вожвылъяськонъёслэн но фестивальёслэн лауреатсы луэ. Солэн кивалтӥсез но - Надежда Викторовна - ӟеч тыршемез, удмурт культураез утемез но азинтэмез понна трос пумо грамотаосын, дипломъёсын пусъемын, озьы ик со Удмурт Элькунысь культура удысысь дано ужась луэ.Н. Пахомова 20 арлэсь кема кивалтӥз «Удмурт Кенешлэн» Кияса ёросысь ёзэныз. 1989-тӥ арын солэн кичӧлтэмезъя ёросын нырысетӥез удмурт коллектив кылдӥз - «Ашальчи».Надежда Викторовна кичӧлтэмъя ик Кияса ёросысь Уддяди гуртын Удмурт корка усьтӥськиз. Али со трос туристъёсты бордаз кыске.Н. Пахомовалэн нимыз 2003-тӥ арын «Удмурт Кенешлэн» Данъян книгаяз пыртэмын. В. Ившин.Вениамин Никонорович Ившин - тодмо удмурт кылбурчи, публицист, журналист, редактор, берыктӥсь.Ужан сюрессэ Вениамин Никонорович кутскиз «Дась лу!» газетын. Нырысь литературной ужась, бӧрысь валтӥсь редактор вал. Отысь выжиз «Советской Удмуртия» газетлэн редакцияз. Нош 1986-тӥ арын В. Ившинлы оскизы удмурт нылпиослы «Кизили» журнал кылдытыны, со ик нырысетӥ редакторез луиз. Собере валтӥсь редактор луыса тыршиз «Кенеш» журналын. Нош 1994-тӥ арысен 18 ар ӵоже валтӥсь редактор вал «Удмуртия» издательствоын.Вениамин Ившин - уно книгаослэн, статьяослэн авторзы. Со сяна, 2011-тӥ арын «Удмурт Кенеш» огазеяськон куремъя, Трокай Борисовлэн 120 аресъем юбилеезлы сӥзьыса, Вениамин Никонорович пӧртэм книга-журналъёсысь, документъёсысь иворез люкаса, «Т. К. Борисов: штрихи к биографии» но «Т. К. Борисов: жив, лишённый жизни» 2 книга дасяз.Вениамин Ившин - Удмурт АССР-ысь культура удысысь дано ужась, Россиысь культура удысысь дано ужась, Удмурт Элькунлэн Кун премиезлэн лауреатэз, Дружба орденлэн кавалерез, Удмурт Элькунысь Правительстволэн литературной премиезлэн лауреатэз.Елена РЯБИНА  